
ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.05 „Разработване на иновации от стартиращи предприятия"
ОТГОВОР НА ВЪПРОС № 64,  

ПОЛУЧЕН НА 11.08.2011 г.   
И ПУБЛИКУВАН НА 29.08.2011 г.
ВЪПРОС № 64 
 

Здравейте, 

Изготвяме проекто-предложение по Оперативна програма "Развитие на конкурентоспособността на българската икономика 2007-2013" и по-специално BG161PO003-1.1.05 „Разработване на иновации от стартиращи предприятия”.

Самата фирма, която ще кандидатства за разработване на иновативния продукт е регистрирана в София и е със седалище и адрес на управление в гр. София. Т.е.с основният офис на фирмата е в София.

Съдружниците на фирмата разполагат и със земя, разположена на територията на район, който попада в списъка на т.н. селски райони.

В документите по програмата е записано, че принос в натура не се признава като разход и съфинансиране, и че не се признават разходи направени за строителни и ремонтни дейности.

Но в нашия случай бихме искали да използваме тази земя, и със собствени средства да изградим сграда, която да се използва за част от нуждите на иновативния ни център и предоставяният от него иновативен продукт и свързаните с това част от услугите. 

Въпросите ни са следните:

1. Изграждането на такава сграда със собствени средства ще бъде ли признато като "съфинансиране" по проекта, и ако ДА има ли значение дали изграждането на сградата ще стартира след започването на проекта.

2. Ако изграждането на сграда със собствени средства не се приема за съфинансиране, като съфинансиране може ли да се приеме паричната стойност от имотната оценка на тази земя и/или сградата?

Имаме и допълнителен въпрос:

3. Има ли задължително изискване предварително да е подадена заявка до патентното ведомство относно иновативния продукт, който искаме да разработваме или това може да стане и след стартирането на проекта.

Благодарим ви предварително,

Поздрави

Соня Тодорова

11.08.2011 г.   
  
ОТГОВОР № 64 
1. и 2. Както изрично сте посочили във въпроса си принос в натура по тази процедура не се счита за допустим разход, което означава, че предоставянето на сграда за целите на проекта, дори и изградена със собствени средства, НЕ се признава за съфинансиране. Следва да имате предвид, че при изпълнението на проекти по ОП „Конкурентоспособност” няма изискване съфинансирането да бъде предварително налично и удостоверено. Изискванията по процедурата са следните: минимум 10% от общата стойност на допустимите разходи по проекта следва да бъдат извършени със собствени средства на бенефициента (като е възможно те да бъдат осигурени чрез кредит или по друг начин, но без да имат характер на публично финансиране), а останалите 90% от общата стойност на допустимите разходи представляват безвъзмездната финансова помощ, предоставена от оперативната програма. В края на проекта и след като получите одобрение на представения финален технически и финансов отчет за изпълнението, тези 90% от общата стойност на допустимите разходи ще ви бъдат възстановени от Договарящия орган.  
3. Основната цел на настоящата процедура е да предостави подкрепа за разработването на иновативни продукти, процеси и услуги, които имат потенциал впоследствие да бъдат внедрени в икономиката, като това предполага, че на етап кандидатстване в по-голямата си част кандидатите НЕ притежават защитен документ за разработвания иновативен продукт, процес или услуга. Именно поради тази причина сред допустимите дейности по процедурата са включени и дейности за защита на интелектуалната собственост на национално и международно равнище и ползване на необходимата за това експертна помощ и консултантски услуги за извършване на проучвания от Патентно ведомство на Република България или от лицензиран представител по индустриална собственост, услуги за изготвяне на патентно досие, заявка за полезен модел или дизайн на национално и международно ниво, включително консултантски и юридически услуги, свързани с лицензиране и доходи от права върху индустриална собственост. Предвид това, в проектното предложение може да включите подобна дейност, като разходите, свързани с нейното осъществяване, ще бъдат признати за допустими. 

